Katmajus
Katmajus (angl. Mount Katmai) – didelis stratovulkanas JAV, Aliaskoje, Aliaskos pusiasalio pietuose. Įeina į Katmajaus nacionalinį parką. Aukštis 2047 m. Kalno skersmuo 13 km, viršūnėje yra 4,5 x 3 km kaldera (gylis 1128 m), kurioje susidaręs mėlynai žalio vandens ežeras. Katmajus yra viena iš 5 Novaruptos ugnikalnio angų. 1912 m. liepos 6-8 d. įvyko katastrofiškas Katmajaus išsiveržimas (didžiausias XX amžiuje). Išsiveržimo metu išmesta 30-35 km³ tefros (uolienų). Susidarė slėnis, su įtrūkimais, iš kurių veržėsi sieros garai (Dešimties tūkstančių dūmų slėnis). Slėnis yra padengtas storu (215 metrų) pelenų sluoksniu. Išsiveržimo metu Katmajaus viršūnė įgriuvo ir susidarė kaldera. Šiandien šioje vietoje yra dykuma.